b'\n_START_ARTICLE_\nAdam Bohori\xc4\x8d\n_START_SECTION_\n\xc5\xbdivljenje\n_START_PARAGRAPH_\nPo kon\xc4\x8danem \xc5\xa1tudiju jezikoslovja in glasbe v Wittenbergu je v letih 1551\xe2\x80\x931563 vodil svojo \xc5\xa1olo v Kr\xc5\xa1kem. Leta 1565 jo je zaprl in na povabilo Primo\xc5\xbea Trubarja in Sebastijana Krelja postal ravnatelj stanovske \xc5\xa1ole v Ljubljani (sedaj Klasi\xc4\x8dna gimnazija v Ljubljani). \xc5\xa0olo je vodil do upokojitve leta 1582, v obdobju 1595\xe2\x80\x931598 pa je bil za\xc4\x8dasni ravnatelj. \xc5\xa0oli je napisal tudi \xc5\xa1olski red in dolo\xc4\x8dil sloven\xc5\xa1\xc4\x8dino za ob\xc4\x8devalni in pou\xc4\x8devalni jezik na za\xc4\x8detni stopnji. Ko so po ukazu nadvojvode Ferdinanda leta 1598 \xc5\xa1olo zaprli, je bil Bohori\xc4\x8d izgnan iz domovine in je istega leta umrl v Nem\xc4\x8diji.\n_START_SECTION_\nDelo\n_START_PARAGRAPH_\nLeta 1584 je v Wittenbergu izdal prvo slovensko slovnico Zimske urice proste (Arcticae horulae succisivae), ki je bila napisana v latin\xc5\xa1\xc4\x8dini (prevedel jo je Jo\xc5\xbee Topori\xc5\xa1i\xc4\x8d leta 1987). V uvodu brani slovensko jezikovno samostojnost proti nem\xc5\xa1\xc4\x8dini in opozarja na njeno povezavo s slovanskimi jeziki. Zatem sledi v latin\xc5\xa1\xc4\x8dini razlo\xc5\xbeena slovnica slovenskega jezika. Sestavljata jo dva ve\xc4\x8dja dela, od katerih prvi obsega pravopis, besedoslovje in oblikoslovje, drugi pa skladnjo. Na\xc5\xa1teta so tudi na\xc4\x8dela \xc4\x8drkopisa, ki se po njem imenuje bohori\xc4\x8dica. Slovnica je bila napisana po zgledu latinske slovnice Philippa Melanchtona, zato je izpustila nekatere zna\xc4\x8dilnosti sloven\xc5\xa1\xc4\x8dine, vendar je kljub temu ostala v veljavi dobrih dvesto let._NEWLINE_Adam Bohori\xc4\x8d je okoli leta 1571 revidiral Juri\xc4\x8di\xc4\x8dev prevod Spangenbergove postile, okoli leta 1580 je napisal dva \xc5\xa1olska spisa, ki pa dandanes nista ohranjena. To sta Elementale Labacense in Nomenclatura trium linguarum. Prvi spis je latinski, nem\xc5\xa1ki in slovenski abecednik. Nomenclatura trium linguarum pa je slovar\xc4\x8dek v treh jezikih, ki je bil namenjen u\xc4\x8denju latinskih besed ob sloven\xc5\xa1\xc4\x8dini ali nem\xc5\xa1\xc4\x8dini. Napisal je tudi delo Otro\xc4\x8dja tabla okoli leta 1580 in Otro\xc4\x8dja pejsem, kedar se zjutra vstane ali zve\xc4\x8der spat gre leta 1584. Sodeloval je z Jurij Dalmatinom pri vseh njegovih knjigah in je avtor registra v Bibliji.'